ไฟแนนซ์ทูเดย์
&#8220;คนที่คิดถึงความสำเร็จในวันข้างหน้า ต้องเป็นคนที่กล้าเปลี่ยนแปลงตัวเองในวันนี้&#8221;
19 ธ.ค. 2554

“คนที่คิดถึงความสำเร็จในวันข้างหน้า ต้องเป็นคนที่กล้าเปลี่ยนแปลงตัวเองในวันนี้”
โดย..ต้นกล้า
บรรดาผองเพื่อนอีพีเอ 12 มหาวิทยาลัยธรรมศาสตร์ต่างฮือฮา เมื่ออดีตประธานรุ่น “วิชัย ทองแตง” อดีตทนายคดีดัง “ซุกหุ้น” อดีตนายกรัฐมนตรี กระโดดขึ้นมาติดโผในอันดับ 4 ที่ถือครองหุ้นรวมมูลค่า 11,804 ล้านบาท ประกอบด้วยหุ้นกรุงเทพดุสิตเวชการ (บีจีเอช) หรือโรงพยาบาลกรุงเทพ 12.17% มูลค่า 11,532 ล้านบาท และหุ้นปุ๋ยเอ็นเอฟซี 8.04% มูลค่า 272 ล้านบาท เป็นรองเพียงแค่ “ทองมา วิจิตรพงศ์พันธุ์” แห่งพฤกษาฯ ที่ครองแชมป์ติดต่อกันเป็นปีที่ 2 (18,520 ล้านบาท) “อนันต์ อัศวโภคิน” เจ้าของแลนด์ แอนด์ เฮ้าส์ อดีตแชมป์ 7 ปีซ้อน (15,490.82 ล้านบาท) ส่วนอันดับ 3 “คีรี กาญจนพาสน์” หัวเรือใหญ่บีทีเอส กรุ๊ป (12,742 ล้านบาท) ส่วนอันดับ 5 เป็นของ หมอปราเสริฐ ปราสาททองโอสถ ที่ขยับจากอันดับ 11 เมื่อปีที่ผ่านมา (9,870 ล้านบาท) 
ปีที่ผ่านมา “วิชัย” ติดอันดับ 391 โดยถือเพียงแค่หุ้นเอ็นเอฟซี แต่แค่ข้ามปีวิชัยก็สามารถกระโดดขึ้นมาอยู่ในอันดับ 4 แซงหน้าเศรษฐีหุ้นรายเดิมๆ ไปอย่างไม่มีใครคาดถึง ใครว่าเขาคือนอมินีทักษิณต้องคิดใหม่ และนาทีนี้ชื่อของ “ทนายวิชัย” จึงเป็นเศรษฐีหุ้นที่มาแรงกว่าใครเพื่อน ไม่ดีใจร่วมกันและขอเลี้ยงโต๊ะใหญ่ม่ายได้แล่วมั้งเฮียวิชัย...
พ้นจากเรื่องคนรวยก็ต้องมายินดีกับ ทศพร ศิริสัมพันธ์ เลขาธิการ ก.พ.ร. เมื่อคณะรัฐมนตรีอนุมัติการต่อเวลาการดำรงตำแหน่งและการปฏิบัติหน้าที่ออกไปอีก 1 ปี เป็นครั้งที่ 1 ตั้งแต่วันที่ 15 ม.ค. 2555 ถึงวันที่ 14 ม.ค. 2556